送杜安行東上
作者：郭印
朝代：宋

paragraphs: 憶初謀食廣漢城，同時偶得三益友。
心將金石許平生，但笑紛紛翻覆手。
人言兄弟性稍異，朝暮追隨秪詩酒。
而今星散各參辰，空餘孤月照窗牖。
少城咫尺有張侯，素書頻得問安否。
蒲節三月不厮見，夢繞錦屏山下走。
更憐吾子别經年，幽懷鬰鬰無由剖。
况兹來書又東去，萬里嚴風吹馬首。
朝廷多事正求言，自負應云舌在口。
力陳時策瘳邦國，肯與寒儒較先後。
男兒立志豈尋常，要使高名齊北斗。
一科一第奚足道，富貴浮雲非我有。